- Jeg tror ikke mulighederne er særlig gode, men uforsøgt skal det ikke være. Sådan lyder det fra Fødevareforbundet NNF's nordjyske formand John Christiansen fredag hvor Tican har offentliggjort at slagteriets afdeling i Fjerritslev lukker. Han skal nu forsøge at redde alle de nordjyske arbejdspladser han kan så de ansatte på Tican i Fjerritslev ikke alle står uden job. - Vi mødes med ledelsen på mandag og så tager vi den derfra, siger formanden. - Vi skal snakke med tillidsfolkene og se om vi kan gøre noget i fællesskab og anvise nogle veje til at billiggøre produktionen eller på anden vis gøre nogle ting, men jeg tror ikke, man skal have de store forhåbninger til det, fortsætter han. Tican lukker afdelingen i Fjerritslev fordi Rusland har indført et importstop af blandt andet svinekød fra EU, og det går nu altså ud over de cirka 160 ansatte. Samme skæbne led Danish Meat Company i Vrå i det tidlige forår, og der er ikke udsigt til at mulighederne for at komme tilbage på det gunstige russiske marked er gode. Og chancerne for at få et andet job i slagteribranchen i Nordjylland er heller ikke gode. - Tican i Thisted og Danish Crown i Sæby står ikke just og mangler folk. Så har vi nogle forædlingsvirksomheder i Aalborg-området et et kreaturslagteri som måske kan bruge nogle enkelte, men det er ikke noget, der kan tage 160 mand, desværre, siger John Christiansen.

Opsummering:
Formand for NNF Nordjylland John Christiansen vil forsøge at redde Tican-arbejdspladser, men tror chancerne er små.